Ilbieraħ filgħodu, il-forzi leali lejn il-Gvern Tork irnexxielhom jisfaxxaw fix-xejn il-kolp ta' stat, jew aħjar l-attentat tiegħu, minn xi membri tal-militar tat-Turkija. Din il-mossa kienet megħjuna mill-appell li għamel qabel il-President Tork Tayyip Erdogan lil dawk in-nies li jappoġġjawh, tant li dawn ħarġu bi ħġarhom fit-toroq u, b'konsegwenza ta' hekk, ir-ribelli li kien għad fadal kellhom jabbandunaw kollox. Qed ikun irrappurtat li matul dan il-proċess kollu mietu xejn inqas minn 161 persuna filwaqt li hemm madwar 1,400 li qegħdin rikoverati fl-isptarijiet wara l-feriti li sofrew. F'dan l-isfond, il-President Erdogan iddikjara li huwa għadu fil-poter minkejja dan il-kolp ta' stat kontrih. Huwa ddeskriva dan l-avveniment bħala attentat mis-suldati ribelli li "ppuntaw l-armi tan-nies kontra n-nies". Lura għall-piena kapitali? Apparti minn hekk, huwa stmat li ġew arrestati xejn inqas minn 2,839 persuna fil-militar, wara li dawn bdew isejħu lilhom infushom bħala l-Grupp għall-Paċi fil-Patrija u allegatament kienu se jiddikjaraw li l-militar qed imexxi l-pajjiż, kif ukoll kien biħsiebhom jimponu ħinijiet fuq in-nies ta' meta għandhom joħorġu u sa x'ħin. Il-Prim Ministru Tork Binali Yildrim żvela li l-persuni li qed jinżammu taħt arrest jinkludu suldati ordinarji kif ukoll uffiċjali fl-ogħla pożizzjonijiet. Fost dawk li kien il-moħħ wara dan il-kolp ta' stat, kien hemm 20 persuna mejta, filwaqt li 30 oħra sofrew xi ġrieħi. Yildrim qal ukoll li, minkejja li t-Turkija m'għandhiex fil-liġi l-piena kapitali, se jkun hemm bdil fil-liġijiet biex ikun aċċertat li eventwalità bħal din ma terġax isseħħ. Tradiment! Intant, waqt li kien qed jitkellem barra l-ajruport ta' Ataturk f'Istanbul, Erdogan qal li hu għandu l-appoġġ ta' 52% tal-poplu u li proprju għalhekk jinsab fit-tmun ta' dan il-pajjiż. B'referenza diretta għal min kien il-moħħ wara l-kolp tal-istat, Erdogan insista li dawn mhumiex se jirnexxilhom iwaqqgħuh sakemm kulħadd ikun lest li jirriskja kollox. Huwa ddeskrieva dak li ġara bħala tradiment u ddikjara li dawk kollha involuti se jkunu qed iħallsu prezz qares. F'mument minnhom, Erdogan għamel intervista straordinarja fuq it-televiżjoni fejn indirizza lin-nazzjon kollu minn fuq mowbajl li beda jinżamm mill-preżentatriċi tal-programm partikolari. Min-naħa tiegħu, il-Ġeneral Dundar qal li l-kolp ta' stat ma rnexxilux jagħmel il-ħsara li kellu f'rasu minħabba l-miżuri rapidi li ttieħdu mill-pulizija fuq il-post u l-prosekuturi. Qal ukoll li dawk li ħadu sehem f'din l-operazzjoni kienu jinvolvu membri mill-forza tal-ajru, mill-gendarmarie u mezzi oħrajn li ddeskriviehom bħala "elementi armati", filwaqt li żied jgħid li l-Gvern kien determinat sal-aħħar li jeliminaw lil dawk il-membri ta' "struttura parallela" fi ħdan il-militar Tork. Eku tal-appell tal-President tiegħu, huwa qal ukoll li dawk responsabbli mhux se jgħadduha lixxa. 200 suldat ċedew, 16 oħra maqtula Skont l-aġenzija bl-isem ta' Anadolu, hemm xejn inqas minn 200 suldat li ċedew fil-kwartieri ġenerali tal-militar Tork. Fil-fatt, kellhom jintbagħtu wkoll it-truppi speċjali biex jagħtu l-għajnuna tagħhom u jiċċirkondaw il-kumpless għal aktar sigurtà. Il-Kmandant tal-Pulizija Torka, Celalettin Lekesiz, sostna li 16-il persuna li kienu involuti fil-qalba ta' dan l-avveniment sfaw maqtula waqt il-ġlied li kien hemm bejniethom u bejn il-militar. Matul il-lejl tal-ġimgħa, is-sema ta' Ankara kienet miżgħuda b'attakki mill-ajru, splużjonijiet u sparar; xeni li żgur ma kinux mistennija min-nies li joqogħdu fil-belt kapitali Torka. Fil-fatt, kien irrappurtat li l-Parlament Tork intlaqat wara li kien hemm diversi splużjonijiet qrib tiegħu, tant li l-leġiżlaturi kellhom isibu xi mkien sigur. Skont rapporti oħra minn aġenziji differenti tal-aħbarijiet, ajruplan militari tefa' bomba ħdejn il-palazz presidenzjali f'Ankara, u ħelikopter tal-militar, li beda jispara lejn uffiċċini tal-operatur tas-satellita tal-istat, it-Turksat, ġie mwaqqa'. Intant, mill-inqas tliet persuni oħra sofrew ġrieħi meta l-kwartieri tal-aġenzija tal-intelliġenza Torka safa attakkat minn ħelikopter tal-militar segwit minn sparar qawwi tal-armi. Tmorrux lejn it-Turkija għalissa! B'rabta mal-avvenimenti li ġraw fit-Turkija nhar il-Ġimgħa filgħaxija, il-Gvern Malti qed jappella lill-Maltin li jgħixu jew jinsabu f'dan il-pajjiż biex jibqgħu ġewwa u ma joħorġux fit-toroq sakemm is-sitwazzjoni tiċċara. Apparti minn hekk, il-Gvern avża wkoll biex kulħadd jevita li jivvjaġġa lejn it-Turkija għalissa f'dawn il-mumenti. Iċ-ċentru ta' kriżi ta' Malta huwa miftuħ għall-Maltin li jinsabu fit-Turkija u li jistgħu jagħmlu kuntatt bin-numri 2124 2191, 8007 2203 jew 2204 2200. Intant, b'reazzjoni għal dan, il-Prim Ministru Malti Joseph Muscat, li kien jinsab il-Mongolja għas-summit bejn pajjiżi Ewropej u Ażjatiċi meta seħħ dan il-kolp ta' stat fit-Turkija, qal li Malta taqbel mal-pożizzjoni li ħadet l-Unjoni Ewropea dwar dawn l-avvenimenti u sostna li l-istituzzjonijiet demokratiċi għandhom jiġu rispetatti bil-fatti. L-Unjoni Ewropea waslet għal din il-pożizzjoni wara li l-mexxejja Ewropej ikkonsultaw ma xulxin u saret ukoll laqgħa urġenti tal-Ministri tal-Affarijiet Barranin li għaliha kien hemm preżenti wkoll il-Ministru Malti għal dan is-settur George W. Vella, li jinsab ukoll mal-Prim Ministru. Fid-dawl ta' dawn l-iżviluppi, titjira ta' Turkish Airlines minn Istanbul li kellha tasal Malta lbieraħ filgħodu ġiet ikkanċellata u l-istess ġara għat-titjira ta' ritorn lejn Istanbul, u dan minħabba li numri ta' ajruporti ngħalqu.